馬齧麥
作者：孔武仲
朝代：宋

paragraphs: 馬齧麥，僕飲冰，北風軒軒摇丘林，霖霪十日吁可驚。
南山喜見朝日升，尋陽北岸霜泥薄，窮臘獨爲千里行。
五里聊一止，十里復一息。
楊柳弄輕黄，已作春顔色。
川原入眼雖似快，時節去家還可惜。
齧麥不須飽，飲冰勿畏寒。
起鞭移擔復五里，帝鄉即在須臾間。
悠哉役夫勉桓桓，征途幾何莫永嘆，亦莫悲歌行路難。